Emban Durgamarungsit

Emban Durgamarungsit iku abdi kinasihe Prabu Kaladurgama. Wujude raseksi. Kajaba leladi kaya lumrahe abdi, uga ngladeni kaya lumrahe garwa. Aneh ta? Ya iki donyane raseksa ing negara Timbultaunan. Nadyan mangkono, Emban Durgamarungsit tetep setya bekti marang ratu sesembahane.

Sawijining dina, Sang Prabu nimbali patih lan embane. Prabu Kaladurgama crita ngimpi ketemu wanodya sulistya ing warna, sesilihe Dewi Nilawati saka Kasatriyan Madukara. Manut ature Sang Dewi, Kasatriyan Madukara iku klebu wilayah negara Ngamarta. Durung nganti tumindak sabacute, kadadak wungu sala anggone nendra. Dilali-lali ora bisa lali. Mula Sang Prabu banjur ndangu embane lan patihe, ana ngendi papane negara Ngamarta iku. Emban Durgamarungsit sigra atur wangsulan kang cetha.

"Yen ngono, Dewi Nilawati iku putrane Raden Janaka. Emban, aku rabekna ya Emban. Yen aku klakon nggarwa Dewi Nilawati, aku ora bakal lali marang kowe. Kapara kowe bakal dakmuktekake, lan daktikeli blanjamu." ngendikane Prabu Kaladurgama.

Emban Durgamarungsit nelakake kasaguhane. Sang Prabu banjur dhawuh emban lan patihe supaya nglamar menyang Madukara. Yen diparengake, nyuwun bebana wujud mas picis rajabrana, sapira butuhe, bakal diwujudi. Nanging yen panglamare ditampik, Dewi Nilawati kudu direbut sarana peksa. Mula, Patih Durgamakala kadhawuhan ngirid wadyabala buta kang digdaya sekti mandraguna.

Ana ing tengahing dalan, ketemu Prabu Baladéwa kang didherekake Raden Wisatha lan Raden Walmuka, sarta wadyabala Mandura sabregada kang dipandhegani Patih Pragota. Sulayaning rembug dadi pancakara. Rombongan saka Timbultaunan kalah, nuli nyimpang marga.

Sawise adoh saka mungsuhe, Emban Durgamarungsit lan Patih Durgamakala rembugan. Golong giliging rembug, Emban Durgamarungsit bakal menyang Kasatriyan Madukara, ijen. Dewi Nilawati bakal kadhustha (kacolong). Patih Durgamakala sawadyabalane kaaturan kondur ing kadhaton Timbultaunan.

Ing dina kang wus katemtokake, rombongan penganten priya wus tumeka ing Madukara. Nitih kreta kencana, pinayungan Payung Garudha Nglayang. Prabu Baladewa, Prabu Kresna, Patih Udawa, Raden Setyaki katon mudhun saka pagedhongane kreta. Raden Arjuna mapag rawuhe kulawarga besan. Dumadakan katungka sowane abdi emban kang atur palapuran yen Dewi Nilawati diculik buta wadon. Prabu Baladewa sigra dhawuh marang Raden Walmuka supaya nggoleki si maling. Raden Wisatha ora negakake. Lukar busana manten, nututi rayine.

Kang nyolong Dewi Nilawati ora liya kejaba Emban Durgamarungsit. Dewi Nilawati dipanggul diaturake marang Prabu Kaladurgama, kang wus ngenteni ing tapel watesing negara Ngamarta.Dewi Nilawati kamigilan lan mberot, budidaya bisane uwal saka regemane ratu buta iku. Sigra katungka praptane Raden Walmuka lan Raden Wisatha, satemah dadi perang rame. Prabu Kaladurgama bisa disirnakake dening Raden Wisatha. Emban Durgamarungsit mati dening Raden Walmuka.

Patih Durgamakala ora trima kadange tuwa dipateni, nuli soroh amuk sawadyabalane. Raden Wisatha lan Raden Walmuka kuwalahan. Dumadakan antuk pambiyantune Raden Wrekudara. Patih Durgamakala sawadyabalane tumpes tapis tanpa sisa. Wasana Raden Wisatha bisa dhaup karo Dewi Nilawati.

 Kapethik Saking 
Mulyantara, 2020, Majalah Djaka Lodang (sampul wingking), Yogyakarta: PT Djaka Lodang Pers